CELEX: 32013R0638
Language: hu
Date: 2013-07-02 00:00:00
Title: A Bizottság 638/2013/EU rendelete ( 2013. július 2. ) a 925/2009/EK tanácsi rendelet által a Kínai Népköztársaságból származó egyes alumíniumfóliák behozatalára elrendelt dömpingellenes intézkedéseknek a Kínai Népköztársaságból származó egyes, nem lágyított, 650 mm-nél szélesebb tekercsekben kiszerelt alumíniumfóliák behozatala által megvalósuló esetleges kijátszására vonatkozó vizsgálat lezárásáról

3.7.2013   
            
            
               HU
            
            
               Az Európai Unió Hivatalos Lapja
            
            
               L 184/1
            
         A BIZOTTSÁG 638/2013/EU RENDELETE
   (2013. július 2.)
   a 925/2009/EK tanácsi rendelet által a Kínai Népköztársaságból származó egyes alumíniumfóliák behozatalára elrendelt dömpingellenes intézkedéseknek a Kínai Népköztársaságból származó egyes, nem lágyított, 650 mm-nél szélesebb tekercsekben kiszerelt alumíniumfóliák behozatala által megvalósuló esetleges kijátszására vonatkozó vizsgálat lezárásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre (1) (a továbbiakban: alaprendelet) és különösen annak 9. cikkének (2) bekezdésére és 13. cikkének (3) bekezdésére,
   a tanácsadó bizottsággal folytatott konzultációt követően,
   mivel:
   1.   ELJÁRÁS
   
   
               (1)
            
            
               A Tanács a 925/2009/EK rendelettel (2) végleges dömpingellenes vámot vetett ki egyes, többek között a Kínai Népköztársaságból (a továbbiakban: Kína) származó alumíniumfóliák behozatalára (a továbbiakban: a meglévő intézkedések).
            
         
               (2)
            
            
               2012. szeptember 24-én az Európai Bizottsághoz (a továbbiakban: Bizottság) az alaprendelet 13. cikkének (3) bekezdése és 14. cikkének (5) bekezdése alapján kérelmet nyújtottak be, amely a meglévő intézkedések esetleges kijátszásának kivizsgálására, valamint a legalább 0,008 mm, de 0,018 mm-t meg nem haladó vastagságú, alátét nélkül, legfeljebb hengerelt, nem lágyított, 650 mm-nél szélesebb tekercsekben kiszerelt, 10 kg-ot meghaladó súlyú, az ex 7607 11 19 KN-kód (7607111920 TARIC-kód) alá tartozó, Kínai Népköztársaságból származó alumíniumfóliák (a továbbiakban: vizsgált termék) behozatala nyilvántartásba vételének elrendelésére irányult.
            
         
               (3)
            
            
               A kérelmet négy alumíniumfóliát előállító uniós gyártó, a SYMETAL S.A, az EUROFOIL Luxembourg S.A., az Alcomet és a Hydro Aluminium Rolled Products GmbH nyújtotta be.
            
         
               (4)
            
            
               A kérelem meggyőző bizonyítékot tartalmazott arra vonatkozóan, hogy a vizsgált termék behozatala, majd ezt követően e termék 650 mm-nél nem szélesebb tekercsekben kiszerelt alumíniumfóliává – azaz a meglévő intézkedések hatálya alá tartozó termékké – alakítása révén a meglévő intézkedéseket kijátsszák.
            
         
               (5)
            
            
               Az alaprendelet 13. cikkének (3) bekezdése és 14. cikkének (5) bekezdése alapján a Bizottság – a tanácsadó bizottsággal folytatott konzultációt követően – a 973/2012/EU rendelettel (3) vizsgálatot indított, és utasította a vámhatóságokat, hogy vegyék nyilvántartásba a vizsgált termék behozatalát.
            
         
               (6)
            
            
               A Bizottság kérdőíveket küldött kilenc exportáló gyártónak és a kínai hatóságoknak. Sem az exportáló gyártók, sem a kínai hatóságok nem jelentkeztek és nem nyújtottak be kitöltött kérdőíveket. A Bizottság tizenhat uniós importőrnek is küldött kérdőívet. Az importőrök közül csak egy jelentkezett, ám nem nyújtott be kitöltött kérdőívet.
            
         2.   A KÉRELEM VISSZAVONÁSA ÉS A VIZSGÁLAT MEGSZÜNTETÉSE
   
   
               (7)
            
            
               A négy uniós gyártó a Bizottságnak szóló, 2013. április 3-i és 4-i levelében hivatalosan visszavonta a meglévő intézkedések esetleges kijátszásának kivizsgálására vonatkozó kérelmét.
            
         
               (8)
            
            
               Az alaprendelet 9. cikke (1) bekezdésének és 13. cikke (3) bekezdésének megfelelően a kérelem visszavonása esetén a vizsgálat megszüntethető, kivéve, ha ez a megszüntetés az Unió érdekeit sértené.
            
         
               (9)
            
            
               A Bizottság úgy ítélte meg, hogy a jelenlegi vizsgálatot meg kell szüntetni, mivel a vizsgálat nem tárt fel olyan körülményt, amely arra utalna, hogy a vizsgálat megszüntetése sértené az Unió érdekeit. Az érdekelt feleket a Bizottság ennek megfelelően tájékoztatta, és lehetőséget biztosított számukra észrevételeik megtételére. Nem érkezett olyan észrevétel, amely szerint a vizsgálat megszüntetése sértené az Unió érdekeit.
            
         
               (10)
            
            
               A Bizottság ezért megállapítja, hogy a Kínai Népköztársaságból származó egyes alumíniumfóliák behozatalára elrendelt dömpingellenes intézkedéseknek a Kínai Népköztársaságból származó egyes, nem lágyított, 650 mm-nél szélesebb tekercsekben kiszerelt alumíniumfóliák behozatala által megvalósuló esetleges kijátszására vonatkozó vizsgálatot le kell zárni.
            
         
               (11)
            
            
               A vizsgált termék behozatalának a 973/2012/EU rendelettel bevezetett nyilvántartásba vételét ezért meg kell szüntetni és a 973/2012/EU rendeletet hatályon kívül kell helyezni,
            
         ELFOGADTA EZT A RENDELETET:
   1. cikk
   A 925/2009/EK rendelet által a Kínai Népköztársaságból származó egyes alumíniumfóliák behozatalára elrendelt dömpingellenes intézkedéseknek a legalább 0,008 mm, de 0,018 mm-t meg nem haladó vastagságú, alátét nélkül, legfeljebb hengerelt, nem lágyított, 650 mm-nél szélesebb tekercsekben kiszerelt, 10 kg-ot meghaladó súlyú, az ex 7607 11 19 KN-kód (7607111920 TARIC-kód) alá tartozó, Kínai Népköztársaságból származó alumíniumfóliák behozatala által megvalósuló esetleges kijátszására vonatkozóan a 973/2012/EU rendelettel megindított vizsgálat lezárul.
   2. cikk
   A vámhatóságok megszüntetik a behozatalnak a 973/2012/EU rendelet 2. cikkének megfelelően bevezetett nyilvántartásba vételét.
   3. cikk
   A 973/2012/EU rendelet hatályát veszti.
   4. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. július 2-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 343., 2009.12.22., 51. o.
   
      (2)  HL L 262., 2009.10.6., 1. o.
   
      (3)  HL L 293., 2012.10.23., 28. o.